Бенџамин Френклин (; Бостон, 17. јануар 1706 — Филаделфија, 17. април 1790) је био амерички научник и политичар, борац за слободу човека, учесник у Америчком рату за независност, један од твораца „Декларације о независности“ и америчког устава, плодан писац, штампар и проналазач. Рођен је у Бостону, држава Масачусетс. Као научник познат је као изумитељ громобрана и открића тока и карактеристика Голфске струје. Поред громобрана пронашао је Франклинову пећ, бифокалне наочари и направио је прву машину за умножавање. Први је увео улично осветљење и реорганизовао је амерички поштански систем. Његов најпознатији научни рад, везан је за електрицитет. Развио је модел електричне струје као флуида схватајући да је она у ствари кретање наелектрисаних честица. Основао је прву јавну библиотеку у Америци, филозофско друштво Пенсилваније и „Академију“ која је прерасла у Универзитет Пенсилваније. За њега се везује и чувени експеримент са пуштањем змаја. Тада је доказао да је гром једна врста електричне варнице.